八月二十九日小飲
作者：曾鞏
朝代：宋

paragraphs: 陰陽在天地，鼓吹猶橐籥。
煩蒸翕已盡，灝氣乃浮薄。
群山翠相抱，塵靄如洗濯。
川源亦虛徹，派別歸衆壑。
囂音滅蛙蚓，勁意動鵰鶚。
蠅蚊自不容，雖有類鉗縛。
驅之舊苦衆，忽去寧匪樂。
俯仰自醒然，意適忘體瘼。
天運雖已晏，生物固未剝。
薑芋圃可掘，禾黍田始穫。
脫苞紫栗迸，透葉紅梨渥。
幽花媚清景，鮮叢耀新萼。
西風動孤格，露曉愈修擢。
能終犯寒沍，詎可忽纖弱。
况當九日近，家釀成已昨。
溫顔几杖適，弱質衣冠恪。
閨門自可會，非必千里約。
箏匏出人指，邐迤奮宮角。
初嚴小人獻，終拜長者酢。
清言喜自洽，細故憂可略。
幸無職事顧，况荷租賦薄。
讀書有休暇，得醉且吟噱。